Oudpolisievrou dán gevonnis vir huurmoord op man | Maroela Media
'n Voormalige polisiebeampte is in die hooggeregshof in Nelspruit, Mpumalanga, skuldig bevind aan die moord op haar man, ook 'n polisiebeampte.
Sers. Vusi Dlamini is in 2017 ten aanskoue van sy vrou, Lerato Mokoena, doodgery toe die egpaar gaan draf het.
Dit het later aan die lig gekom dat Mokoena en die bestuurder van die motor, Mduduzi Ndlovu (26), destyds saamgesweer het om Dlamini te vermoor en dit na 'n ongeluk te laat lyk.
Brig. Leonard Hlathi, woordvoerder van die polisie, sê Mokoena en haar man het op die betrokke dag gaan draf. Ndlovu het die egpaar in Mokoena se motor agtervolg waarna hy Dlamini doelbewus doodgery het.
Die motor is tydens die voorval só beskadig dat dit nie meer kon ry nie waarna Ndlovu te voet op die vlug geslaan het.
Mokoena het op die toneel by haar man se lewelose liggaam agtergebly. Die polisie en die nooddienste het op die voorval gereageer en Dlamini is op die toneel dood verklaar.
Die polisie het destyds ná die voorval na Ndlovu gesoek waarna hy hom later aan die polisie oorgegee het.
"Dit het uit 'n ondersoek geblyk dat Mokoena en Ndlovu die moord beplan en laat lyk het asof dit 'n ongeluk was. Ndlovu het uiteindelik die besonderhede aan die polisie bekend gemaak en presies uiteengesit wat op daardie dag gebeur het."
Mokoena is gevolglik ook in hegtenis geneem op aanklag van sameswering om moord te pleeg. Sy is later op borgtog vrygelaat. Haar medebeskuldigde was egter in aanhouding totdat die twee Donderdag skuldig bevind is.